পড়ুয়াদের কথা ভেবে বড় সিদ্ধান্ত, মর্নিং স্কুলে উপস্থিতির নিয়মে শিথিলতার অনুমতি সরকারের

ওয়েব ডেস্ক: ফিফা বিশ্বকাপ ২০২৬-এর ফাইনাল (FIFA World Cup 2026) ম্যাচকে সামনে রেখে পশ্চিমবঙ্গের মর্নিং স্কুলগুলির (Schools) জন্য বিশেষ নির্দেশিকা জারি করল রাজ্যের স্কুল শিক্ষা দফতর। রবিবার প্রকাশিত ওই নির্দেশিকায় জানানো হয়েছে, প্রয়োজন হলে সংশ্লিষ্ট স্কুল কর্তৃপক্ষ ছাত্রছাত্রীদের উপস্থিতির নিয়মে শিথিলতা আনতে বা ছুটি ঘোষণা করতে পারবেন। জেলা বিদ্যালয় পরিদর্শকদেরও দ্রুত এই নির্দেশ সমস্ত মর্নিং স্কুলে পৌঁছে দেওয়ার কথা বলা হয়েছে।

ভারতীয় সময় অনুযায়ী সোমবার রাত ১২টা ৩০ মিনিটে স্পেন (Spain) ও আর্জেন্টিনার (Argentina) মধ্যে বিশ্বকাপের ফাইনাল ম্যাচ অনুষ্ঠিত হবে। রাত জেগে খেলা দেখার কারণে সোমবার সকালে বহু পড়ুয়ার স্কুলে যেতে অসুবিধা হতে পারে। সেই বিষয়টি বিবেচনায় রেখেই এই সিদ্ধান্ত নেওয়া হয়েছে বলে শিক্ষা দফতর সূত্রে খবর।

আরও খবর : ‘ভারতকে পাঁচ দশক এগিয়ে থেকে পথ দেখিয়েছে বাংলা’, শব্দলোকের উদ্বোধনে বঙ্গসংস্কৃতির ভূয়সী প্রশংসা শাহের

বিশ্বকাপ ফাইনাল উপলক্ষে রাজ্যজুড়ে উন্মাদনা তুঙ্গে। বিভিন্ন জেলায় জায়ান্ট স্ক্রিনে ম্যাচ সম্প্রচারের ব্যবস্থা করা হয়েছে। কলকাতার নন্দনেও সরকারি উদ্যোগে ফাইনাল ম্যাচ দেখানোর আয়োজন করা হয়েছে। সেখানে মুখ্যমন্ত্রী শুভেন্দু অধিকারীর উপস্থিত থাকার কথা রয়েছে।